钦定古今图书集成/历象汇编/乾象典/第051卷 > 策星
## 钦定古今图书集成/历象汇编/乾象典/第051卷 > 策星

按《星经》，“策一星，在王良前，为天子仆策御马。”西入壁
半度，去北辰四十二度。

按《史记天官书》：“王良策马，车骑满野。”

〈注〉《正义》曰：“策”一星，在王良前，主天子仆也。占以动摇移易。在王良前，或居马后，则为策马。策马而兵动也。〈按本文无策星注详言之〉

按：《汉书天文志》同。

按《晋书天文志》：“王良前一星曰策星，王良之御策也，
主天子之仆，在王良旁。若移在王良前，居马后，是谓
策马则车骑满野。”

按：《隋书天文志》同。

按《宋史天文志》：“策一星，在王良北，天子仆也，主执策
御。”

按《观象玩占策》一星，“王良前天子仆也。主执御，又主
天子兵马，金官也。”

按《历学会通》：“策星，天子之仆，今之黄门。”